Neuvoston asetus (ETY) N:o 2934/90, annettu 9 päivänä lokakuuta 1990, lopullisen polkumyyntitullin käyttöön ottamisesta Thaimaasta peräisin olevien, ulkohalkaisijaltaan enintään 30 millimetriä olevien kuulalaakerien tuonnissa ja väliaikaisen tullin lopullisesta kantamisesta



Virallinen lehti nro L 281 , 12/10/1990 s. 0001 - 0003

Suomenk. erityispainos Alue 11 Nide 16 s. 0100

Ruotsink. erityispainos Alue 11 Nide 16 s. 0100



NEUVOSTON ASETUS (ETY) N:o 2934/90, annettu 9 päivänä lokakuuta 1990, lopullisen polkumyyntitullin käyttöön ottamisesta Thaimaasta peräisin olevien, ulkohalkaisijaltaan enintään 30 millimetriä olevien kuulalaakerien tuonnissa ja väliaikaisen tullin lopullisesta kantamisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen, ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88(1) ja erityisesti sen 12 artiklan, ottaa huomioon komission mainitussa asetuksessa säädettyä neuvoa-antavaa komiteaa kuultuaan tekemän ehdotuksen, sekä katsoo seuraavaa: A. Väliaikaiset toimenpiteet 1) Komissio otti asetuksessa (ETY) N:o 1613/90(2) käyttöön väliaikaisen polkumyyntitullin Thaimaasta peräisin olevien CN-koodiin 8482 10 10 kuuluvien, ulkohalkaisijaltaan enintään 30 millimetriä olevien kuulalaakerien tuonnissa. B. Menettelyn jatko 2) Väliaikaisen polkumyyntitullin käyttöön ottamisen jälkeen asetuksessa (ETY) N:o 1613/90 mainitut kaksi tuottajaa/viejää (jäljempänä 'viejät') sekä valituksen tekijä pyysivät kukin komissiolta tässä asetuksessa esitetyistä päätelmistä kuulluksi tulemista ja saivat tämän mahdollisuuden. Ne esittivät myös kirjallisesti huomionsa ja mielipiteensä päätelmistä. C. Polkumyynti i) Normaaliarvo 3) Viejät vastustivat komission väliaikaisissa normaaliarvoa koskevissa laskelmissaan käyttämiä voittoprosentteja. 4) Viejät korostivat, että tämä voittomarginaali edustaa erittäin tuntuvaa nousua verrattuna aikaisemmassa samasta maasta peräisin olevaa samaa tuotetta koskevassa menettelyssä käytettyihin voittoprosentteihin ja että myyntiä ei olisi todettu ilman tätä korkeaa voittomarginaalia. Lisäksi ne painottivat, että komission voittomarginaalin vahvistamisessa käyttämä myynti (katso asetuksen (ETY) N:o 1613/90 johdanto-osan 15 kappaleen neljäs alakohta) oli tapahtunut poikkeuksellisen korkeaan hintaan yhdelle ainoalle asiakkaalle, minkä vuoksi niitä ei olisi otettava huomioon vahvistettaessa laskennalliseen normaaliarvoon sisällytettävää voittomarginaalia. Jos asetuksessa (ETY) N:o 1613/90 käytetty menetelmä vahvistetaan, viejät pyysivät myös Singaporen myyntiyhtiön, niiden emoyhtiön, Minebea Singapore Ltd:n, jolta tavarat toimitettiin ensimmäiselle riippumattomalle asiakkaalle, kustannusten tarkistuksia. 5) Neuvosto ei hyväksy viejien väitteitä. 6) Se seikka, että aikaisemmassa menettelyssä pidettiin kohtuullisena pienempää prosenttiosuutta aiemmin vallinneen tilanteen perusteella, ei tee kohtuuttomaksi tosiasiallisesti uuden tilanteen perusteella tässä tapauksessa vahvistettua erisuuruista määrää. Lisäksi päätelmiin ei saa vaikuttaa se seikka, että alemman voittomarginaalin käyttö olisi tässä tapauksessa aiheuttanut heikomman tai olemattoman polkumyyntimarginaalin. 7) Komission normaaliarvon voittomarginaalin vahvistamisessa käyttämän myynnin osalta (asetuksen (ETY) N:o 1613/90 johdanto-osan 15 kappaleen neljäs alakohta) neuvosto myöntää, että tämä myynti suuntautui yhdelle ainoalle asiakkaalle, mutta se huomauttaa, että kyse oli useasta eri rullalaakerityypistä ja että määrät olivat hyvin suuria. Lisäksi väite poikkeuksellisen korkeista myyntihinnoista ei ole perusteltu, eivätkä viejät esittäneet mitään tosiasiallisia todisteita kyseisen väitteen tueksi. 8) Lisäksi mainitun johdanto-osan 15 kappaleen neljännessä alakohdassa kuvattua viejien myyntiä koskevien kustannusten pyydettyihin tarkistuksiin ei voida suostua. Tässä tapauksessa käytetty voittomarginaali ei sellaisenaan edusta kolmannessa maassa saatua voittoa, mutta se laskettiin asetuksen (ETY) N:o 2423/88 2 artiklan 3 kohdan b alakohdan ii luetelmakohdan säännösten mukaisesti, toisin sanoen `kohtuullisella perusteella`, millä tarkoitetaan asetuksen (ETY) N:o 1613/90 johdanto-osan 15 kappaleen viidennen alakohdan alussa tarkoitetun myyntihinnan ja yksikkökustannusten suhdetta. Tässä suhteessa laskelmaan tehtiin merkittäviä sitä alentavia tarkistuksia, mutta neuvosto arvioi, ettei ole syytä vähentää mainittuja kustannuksia ottaen huomioon sen, ettei niitä ei olisi ollut, jos liiketoimi olisi tapahtunut Thaimaassa. ii) Vientihinta 9) Asetuksessa (ETY) N:o 1613/90 vahvistetusta vientihinnasta ei esitetty mitään huomioita. iii) Vertailu 10) Viejät korostivat että normaaliarvoa olisi vertailua varten pienennettävä tuontitullien ja tuontimaksujen määrällä. Thaimaasta viedyt kuulalaakerit on vapautettu näistä tulleista ja maksuista, vaikka jälkimmäiset kannetaan tavallisesti kotimarkkinoilla myydyistä tuotteista, ja viejät väittivät, että näitä määriä olisi tarkistettava asetuksen (ETY) N:o 2423/88 2 artiklan 10 kohdan b alakohdan mukaisesti. 11) Neuvosto ei hyväksy viejän väitettä. Normaaliarvo laskettiin tosiasiallisten tuotantokustannusten perusteella, mikä jo sinänsä jättää ulkopuolelle kyseiset tullit ja maksut. Tämän vuoksi ei ole mitään syytä normaaliarvon pienentämiseen, oli se mikä tahansa, ottaen huomioon sen, että se laskettiin ilman kotimarkkinoiden myynnistä jatkossa kannettavia tuontitulleja ja -maksuja. iv) Päätelmät 12) Ottaen huomioon edellä esitetyt seikat neuvosto vahvistaa asetuksessa (ETY) N:o 1613/90 esitetyt polkumyyntiä koskevat päätelmät. D. Vahinko 13) Vahingon osalta viejät arvostelivat komission päätelmissä ainoastaan sitä, ettei kannattavuutta oteta huomioon vahingon määrittämisessä ja sitä, että vahinkokynnystä laskettaessa käytetään 15 prosentin voittotavoitetta (vastaavasti asetuksen (ETY) N:o 1613/90 johdanto-osan 34 ja 54 kappale). 14) Viejät tukivat väitettä liian korkeasta voittoasteesta ja korostivat erityisesti sitä, että kuulalaakeriteollisuus vaatii alhaisemman tutkimus- ja kehityskustannusten tason kuin muut alat tai tuotteet. Lisäksi ne väittivät, että komission olisi ollut vaikeampaa todistaa vahingon olemassaolo, jos yhteisön tuotannon osalta olisi käytetty alhaisempaa voittolukua. 15) Neuvosto ei hyväksy viejien väitettä, jonka mukaan yhteisön tuotannon voittotavoite on liian korkea. Se huomauttaa, että komissio päätyi 15 prosentin osuuteen otettuaan huomioon perinteiset suuntaukset sekä tutkimukseen ja kehitykseen, koulutukseen ja kaupan pitämiseen tarvittavat kiinteäpääomaiset investoinnit. Tämän vuoksi neuvosto päätti, että 15 prosentin voitto edustaa yhteisön tuotannon kohtuullista myyntivoittoa ja että tältä kannalta viejien toista väitettä vahingon mahdollisesta puuttumisesta alhaisempaa voittotavoitetta käytettäessä ei voida hyväksyä kyseisessä tapauksessa. 16) Neuvosto vahvistaa tämän vuoksi komission väliaikaisessa asetuksessa tekemät vahinkoa koskevat päätelmät. E. Vahingon syy-yhteys 17) Viejät eivät esittäneet mitään väitettä vahingon syyyhteyttä koskevien komission päätelmien johdosta. Neuvosto vahvistaa tämän vuoksi kyseiset päätelmät. F. Yhteisön etu 18) Yksikään osapuoli, jonka etua asia koskee, ei esittänyt huomautuksia asetuksen (ETY) N:o 1613/90 johdanto-osan 45 ja 46 kappaleessa esitetyistä yhteisön etua koskevista komission huomioista. Neuvosto vahvistaa tämän vuoksi, että on yhteisön edun mukaista toteuttaa toimenpiteitä Thaimaasta peräisin olevien kuulalaakerien polkumyyntihinnalla tapahtuvan tuonnin aiheuttamaa vilpillistä kilpailua vastaan. G. Tulli 19) Ottaen huomioon sen, että Thaimaan hallitus kantaa kyseisistä kuulalaakereista vientimaksua välttääkseen tasoitustullien käyttöön ottamisen (komission päätös 90/266/ETY)(3)), viejät väittivät, että samojen laakerien polkumyyntitullin käyttöön ottaminen merkitsisi sitä, että samassa tilanteessa rangaistaan kahdesti, mikä puolestaan on asetuksen (ETY) N:o 2423/88 13 artiklan 9 kohdan vastaista. Niiden pääväite koski toisen tukityypin, nimittäin yhtiöverosta vapauttamisen, vaikutusta normaaliarvoon ja vientihintaan (asetuksen (ETY) N:o 1613/90 johdanto-osan 53 kappale). Ne korostivat, että komission oletus oli mielivaltainen siltä osin kuin sen mukaan tällä tuella oli yhteisöön suuntautuvan viennin hintaan sama vaikutus kuin sillä oli Singaporessa ensimmäisen riippumattoman asiakkaan kohdalla noudatettuun hintaan, jota käytettiin voittomarginaalin määrittämisessä normaaliarvon laskennallista muodostamista varten. 20) Neuvosto arvioi kuitenkin oikeaksi komission oletuksen siitä, että tasapuolisesti kaikkeen vientiin myönnettävä vientituki saa aikaan samanlaisen hinnan suhteellisen alenemisen kaiken viennin osalta. Tämän vuoksi neuvosto hylkää viejien väitteet ja vahvistaa komission päätelmät polkumyyntitullien ja tasoitustullien yhdistelmästä. H. Väliaikaisten tullien kantaminen 21) Ottaen huomioon todettujen polkumyyntimarginaalien huomattavuus ja yhteisön tuotannolle aiheutuneen vahingon vakavuus neuvosto piti tarpeellisena kantaa väliaikaisen polkumyyntitullin vakuutena olleet määrät kokonaisuudessaan, ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli, joka on 6,7 prosenttia nettohinnasta tullaamattomana vapaasti yhteisön rajalla, tuotaessa Thaimaasta peräisin olevia ja CN-koodiin 8482 10 10 kuuluvia, ulkohalkaisijaltaan enintään 30 millimetriä olevia kuulalaakereita. 2. Sovelletaan tulleja koskevia voimassa olevia säännöksiä. 2 artikla Asetuksen (ETY) N:o 1613/90 nojalla väliaikaisen polkumyyntitullin vakuutena olleet määrät kannetaan lopullisesti kokonaisuudessaan. 3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 9 päivänä lokakuuta 1990. Neuvoston puolesta Puheenjohtaja P. ROMITA (1) EYVL N:o L 209, 2.8.1988, s. 1 (2) EYVL N:o L 152, 16.6.1990, s. 24 (3) EYVL N:o L 152, 16.6.1990, s. 59